གཅིག་དགུ་གྱ་བཞིཞེས་པའི་སྒྲུང་འདིའི་ལེའུ་མཐའ་མལྷན་ཐབས།སྐད་གསར་གྱི་རྩ་དོན་ཁགགི་ནང་ལ་སྲིད་དབང་སྒེར་གཅོད་ཀྱི་སྤྱི་ཚོགས་དེའི་ནང་གི་སྐད་ཡིག་གི་གནས་སྟངས་ཤིག་བཀོད་ཡོད་པ་དེ་ནི་རིག་གནས་གསར་བརྗེའི་ནང་ལ་ང་ཚོ་བོད་ཀྱི་སྐད་ཡིག་ལ་ཅི་བྱུང་དང་ཧ་ཅང་འདྲ་མཚུངས་ཡིན།སྒྲུང་འདིའི་ནང་གི་སྲིད་དབང་སྒེར་སྡེམ་གྱི་སྲིད་གཞུང་གི་སྒྲོམ་གཞིའི་ཐ་སྙད་དང་།དབང་སྒྱུར་པའི་ལྟ་བ་དང་དབང་སྒྱུར་གྱི་རྒྱུན་བཀོལ་ཐ་སྙད།དེ་བཞིན་སྐད་ཡིག་ལ་འཛིན་པའི་སྲིད་ཇུས་བཅས་ངོ་སྤྲོད་བྱེད་པར་བརྟེན་ནས་སྲིད་དབང་སྒེར་གཅོད་ཀྱི་སྲིད་གཞུང་དེའི་གདུག་རྩུབ་ཀྱི་ངོ་བོ་ཇེ་གསལ་དུ་བཏང་ཡོད།དེའི་ནང་གི་སྐད་གསར་གྱི་ཐ་སྙད་དེ་དག་ནི་ཨོ་ཤི་ཡ་ཎི་ཟེར་བའི་སྲིད་དབང་སྒེར་གཅོད་ཀྱི་སྲིད་དབང་དེ་ཁོ་ནའི་ཆེད་དུ་བཀོལ་སྤྱོད་བྱེད་རྒྱུ་ཡིན་ལ།སྲིད་དབང་དེའི་སྔོན་ལ་ཐ་སྙད་དེ་དག་མེད་པ་ནི་སྨོས་མེད་ཀྱི་ཐོག་སྲིད་དབང་དེ་ཡལ་རྗེས་ཐ་སྙད་དེ་དག་རང་ཡལ་དུ་འགྲོ་དགོས་པ་ལྟ་བུ་ཞིག་ཏུ་སྣང་།འདིས་ང་ཚོ་ལ་རིག་གནས་གསར་བརྗེའི་སྐབས་ཀྱི་བོད་ཀྱི་སྐད་ཡིག་གི་གནས་སྟངས་ལ་དྲན་གསོ་གཏོང་།སྐབས་དེར་རྒྱ་བོད་ཤན་སྦྱར་གྱི་ཚིག་མཛོད་ཟེར་བའི་ཚིག་མཛོད་ཅིག་ཡོད་པ་དེ་ནི་བོད་ཀྱི་སྐད་ཡིག་གི་ནང་ལ་གསར་བརྗེའི་ཐ་སྙད་འདྲེན་པའི་ཚིག་མཛོད་གཙོ་བོ་དེ་ཡིན།དེ་ལ་རིག་གནས་གསར་བརྗེའི་སྔོན་རྗེས་ཀྱི་པར་གཞི་སྔ་ཕྱི་གཉིས་ཡོད།པར་གཞི་སྔ་མ་ནི་རིག་གནས་གསར་བརྗེ་མ་བྱུང་བའི་ལོ་གཉིས་ཀྱི་སྔོན་ཏེ་༡༩༦༤ལོར་དཔེ་སྐྲུན་བྱས་ཡོད་ལ་དེའི་ནང་ན་རྒྱ་ཡིག་ནས་བསྒྱུར་བའི་ཐ་སྙད་ཆིག་ཁྲི་སུམ་སྟོང་ལྷག་ཡོད།པར་གཞི་ཕྱི་མ་ནི་རིག་གནས་གསར་བརྗེ་མཇུག་བསྒྲིལ་བའི་ལོ་སྟེ་༡༩༧༦ལོར་དཔེ་སྐྲུན་བྱས་ཤིང་རྒྱ་ཡིག་ནས་བསྒྱུར་བའི་ཐ་སྙད་ཀྱི་གྲངས་ལྔ་ཁྲི་སུམ་སྟོང་ལྷག་ཡོད།པར་གཞི་སྔ་མ་ནས་ཕྱི་མའི་བར་ལ་ཐ་སྙད་ཀྱི་གྲངས་ཀ་བཞི་ཁྲི་ལྷག་འཕར་ཡོད་ཅིང་།ལོ་རེ་ལ་ཐ་སྙད་ཀྱི་གྲངས་སུམ་སྟོང་སུམ་བརྒྱ་ལྷག་རེ་འཕར་ཡོད།ཐ་སྙད་དེ་དག་གི་ཁྲོད་དུ་སྤྱིར་བཏང་གི་ཤེས་བྱ་དང་འཚོ་བའི་ཐ་སྙད་མང་འཕེལ་བྱུང་ཡོད་པ་དང་མཚུངས་སུ་གསར་བརྗེའི་ཐ་སྙད་ཀྱང་མང་འཕེལ་བྱུང་ཡོད།གསར་བརྗེའི་ཐ་སྙད་དེ་དག་རིག་གནས་གསར་བརྗེའི་སྔོན་ལ་བྱུང་མེད་པ་སྨོས་མེད་ཡིན་ལ།ཐ་སྙད་དེ་དག་ཚིག་མཛོད་དུ་བསྡེབས་པའི་ལོ་ནི་རིག་གནས་གསར་བརྗེ་མཇུག་བསྒྲིལ་བའི་ལོ་དེ་ཡིན་སྟབས།ལོ་དེ་ནས་བཟུང་ལོ་བཅུ་ཡི་ཚེ་ཐག་ཅན་གྱི་ཐ་སྙད་དེ་དག་ཐ་སྙད་ཤི་བོའི་ཚོགས་ཤིག་ཏུ་གྱུར་ཡོད།གྲལ་རིམ་འཐབ་རྩོདདངའབྱོར་མེད་གྲལ་རིམ་གྱི་སྲིད་དབང་སྒེར་འཛིནཟེར་བའི་ཐ་སྙད་འདི་དག་དེང་སང་གི་བོད་ཡིག་གི་ཞིབ་འཇུག་སློབ་མ་ཞིག་གིས་ཀྱང་སྒྲ་བཤད་ཙམ་ཡང་རྒྱག་དཀའ་ན་ཡང་།རིག་གནས་གསར་བརྗེ་བརྒྱུད་མྱོང་བ་ཞིག་ཡིན་ན།ཡིག་རྨོངས་པ་ཞིག་གི་རྒྱུད་ན་ཡང་ཐ་སྙད་དེ་དག་གི་གོ་དོན་གསོན་པོ་ཞིག་འཇིགས་སྣང་དང་བཅས་གནས་ཡོད།